Театрым и тхыдэ напэкIуэцIхэр
Котляровхэ Викторрэ Мариерэ я тхылъ тедза-пIэм иджыблагъэ къыщыдэкIащ «Хаджи-Муса Мидов: Публитистика. Дневники. Письма» фIэщыгъэм щIэт тхылъ гъэщIэгъуэныр.
— Тхылъыр щызэхэдгъэувэм лъабжьэ хуэтщIар театрым и режиссёр цIэрыIуэ Мыд Хьэжмусэ и творческэ щIэинырщ. Ар къыдэкIыным хуэзыгъэхьэзырар филологие щIэныгъэхэм я кандидат Шакъ Марьянэщ. Абы тхыгъэхэр адыгэбзэм кърихри урысыбзэкIэ екIуу зэридзэкIащ, псалъэпэри языныкъуэ Iуэхугъуэхэр гурыIуэгъуэ зыщI тхыгъэ кIэщIхэри дыщIигъужащ,- жеIэ Котляров Виктор.
Тхылъым и пэщIэдзэм деж режиссёр Iэзэм и гъащIэмрэ гуащIэмрэ нэIуасэ зыщыхуэпщIыфынущ. Абы къыкIэлъокIуэ «Очеркхэр», «Статьяхэр», «Къэпсэлъэныгъэхэр», «Рецензэхэр», «ГукъэкIыж Iэрытххэр», «Письмохэр» фIэщыгъэм щIэту хыуэ зэпыуда Iыхьэхэр.
Лъэпкъ театрымрэ драматургиемрэ зэрызэфIэувам теухуауэ Мыдым газетхэмрэ журналхэмрэ къытрыригъэдзауэ щытахэр «Статьяхэр» Iыхьэм щызэхуэхьэсащ. А тхыгъэхэм IупщIу уи нэгу къыщIагъэувэ Къэбэрдей къэрал драмэ театрым зэрызиужьар.
«ГукъэкIыж Iэрытххэр», «Письмохэр» Iыхьэхэм а лъэхъэнэм псэуа цIыху пэрытхэм я гъащIэмрэ я IуэхущIафэхэмрэ къыщыпхуэлъагъунущ.
Тхылъым и кIэух Iыхьэм хэзыгъэгъуазэ гуэрхэр къыщыхьащ, библиографиери дэщIыгъужащ. Тхыгъэхэр щIэгъэбыдэжащ Мыдхэ я унагъуэ сурэтхэмкIэ.
Къыхэгъэщыпхъэщ «Хаджи-Муса Мидов: Публицистика. Дневники. Письма» тхылъым тхыдэ-щэнхабзэ и лъэныкъуэкIэ иIэ мыхьэнэм къыщымынэу, ар нобэрей махуэкIэ къэсэбэпыну тхылъыфIу зэрыщытыр. Псалъэм папщIэ, лъэпкъ драматургием и тхыдэр, театр гъуазджэр зыдж спецкурсхэмрэ цIыху щхьэхуэхэмрэ ар икъукIэ къахуэщхьэпэнущ.
Тэрчокъуэ Дисэ.
